РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/416-13

30. октобар 2013. године

Б е о г р а д

ЗАПИСНИК

32. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 30. ОКТОБРА 2013. ГОДИНЕ

 Седница је почела у 10,10 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Константин Арсеновић, Јелена Мијатовић и Гордана Чомић, као и Срђан Миливојевић, заменик члана Одбора Ивана Карића.

Седници нису присуствовали чланови Одбора: Александра Томић, Жељко Сушец, Биљана Илић Стошић, Ивана Динић, Јелена Травар Миљевић, Зоран Бојанић, Живојин Станковић, Дејан Николић, Јудита Поповић, Зоран Васић и Иван Карић.

Осим чланова и заменика чланова Одбора, седници су присуствовали и представници Министарства енегретике, развоја и заштите животне средине: Дејан Новаковић, државни секретар, Сузана Андрејевић Стефановић, саветник у Одељењу за хемикалије, Зоран Ибровић, начелник Одељења за хармонизацију прописа у области животне средине, Јована Јарић, специјални саветник министра и Мирјана Кнежевић, саветник, као и Јелена Мићић из Центра модерних вештина.

С обзиром да није било кворума за одлучивање, на основу члана 72. став 5. Пословника Народне скупштине, седницa је одржана без кворума за одлучивање, по дневном реду предложеном у сазиву:

1. Разматрање Предлога закона о изменама Закона о забрани развоја, производње, складиштења и употребе хемијског оружја и о његовом уништавању, који је поднела Влада, у начелу;
2. Разно.

Прва тачка дневног реда - **Разматрање Предлога закона о изменама Закона о забрани развоја, производње, складиштења и употребе хемијског оружја и о његовом уништавању, који је поднела Влада, у начелу**

 У уводном излагању, Дејан Новаковић представио је сараднике који су учествовали у изради овог предлога закона и замолио их да Одбору представе решења сарджана у њему. Сузана Андрејевић Стефановић је објаснила разлоге за доношење овог закона. Република Србија је 2000. године донела Закон о потврђивању Конвенције о забрани развоја, производње, складиштења и употребе хемијског оружја и о његовом уништавању и на тај начин је приступила овој конвенцији, обавезавши се, као и остале чланице ове конвенције, да се разоружа уништавањем свих залиха хемијског оружја које поседује и свих постројења за њихову производњу, укључујући и напуштено оружје. Успостављена су два механизма:

1. механизам извештавања, који подразумева да надлежна министарства достављају Организацији за забрану хемијског оружја у Хагу годишње декларације, које садрже информације о томе која су правна лица у обавези, на основу Конвенције и Закона, да министарствима достављају извештаје о производњи, преради, коришћењу и складишћењу хемијскох супстанци које се налазе на листама Конвенције;

2. механизам сарадње са међународном инспекцијом – државе чланице су се обавезале да ће, на националном нивоу, изградити правни режим контроле.

2009. године донет је Закон о забрани развоја, производње, складиштења и употребе хемијског оружја и о његовом уништавању. Република Србија у потпуности испуњава све своје обавезе из ове конвенције, редовно подноси годишње декларације и извршава све друге обавезе у вези са њеним спровођењем. Законом су прописане активности које су дозвољене Конвенцијом, обавезе правних лица за доставу података, провера тачности достављених података и казнене мере, уколико се одредбе не буду поштовале. Законом је подељена надлежност на: министарство надлежно за одбрану (хемијске супстанце са листе 1, које се користе у заштитне и војне сврхе), министарство надлежно за заштиту животне средине, у делу који се односи на управљање хемикалијама (хемијске супстанце са листе 2 и 3 и дискретне органске супстанце, које се користе у индустријске, фармацеутске, медицинске и др. мирољубиве сврхе), и на министарство надлежно за спољну трговину. Овим законом је прописано оснивање Комисије за спровођење Конвенције, коју образује Влада (председник Комисије је из Министарства спољних послова, најчешће у рангу амабасадора, а чланови су представници Министарства одборане, Министарства здравља, Управе царина, Министарства енергетике, развоја и заштите животне средине и Министарства надлежног за спољну трговину, које даје дозволе за увоз и извоз оваквих супстанци) и која сарађује са Организацијом за забрану хемијског оружја и прати спровођење активности прописаних Конвенцијом. Изменама овог закона би се прецизније дефинисали концентрациони лимити, за које су правна лица у обавези да достављају извештаје надлежном министарству о производњи, преради, коришћењу хемијских супстанци са листе 2а. Једна измена се тиче дефиниције дискретних органски супстанци, где је само урађено усаглашавање са терминологијом Закона о хемикалијама. Предложене измене закона су неопходне, како би се Закон усагласио са Одлуком, односно Упутствима коју је донела Конференција држава чланица, чиме се поступање наше државе уједначава са поступањем осталих чланица Конвенције.

Зоран Ибровић је додао да је бивша СФРЈ била једна од малог броја земаља са капацитетима да производе хемијско оружје и поседовала је ту врсту оружја. Због тога што смо имали хемијско оружје, наша земља је предмет додатне међународне контроле у погледу примене Конвенције.

 У дискусији која је уследила, учествовали су: Гордана Чомић, Сузана Андрејевић Стефановић, Зоран Ибровић, Милица Војић Марковић и Срђан Миливојевић.

 Члан Одбора Гордана Ћомић је цитирала одредбу члана један овог предлога закона: „Дискретна органска супстанца представља сваку хемијску супстанцу која припада групи хемијских једињења која садржe угљеник, осим оксида и сулфида угљеника и карбоната метала, а која се *могу* идентификовати по хемијском називу, структурној формули, ако је позната, и CAS броју, уколико је одређен“ и том приликом указала на то да се оваквим решењем уводи хемијска супстанца, која се потом помиње кроз чланове закона, скренувши пажњу на то да би она на овај члан реаговала амандманом, који ипак неће поднети, а који би се односио на појашњење значења дела дефиниције шта се индетификује по хемијском називу, односно структурној формули, ако је позната, као и шта се дешава ако структурна формула није позната.

Сузана Андрејевић Стефановић појаснила је да се поменута супстанца може идентификовати на више различитих начина, најчешће по хемијском називу супстанце и CAS броју и да је зато и наведено да структурна формула може, али и не мора да буде позната.

Члан Одбора Срђан Миливојевић је објаснио представницима Министарства да Одбор може поднети амандман којим би се споменута одредба прецизније одредила.

Председник Одбора се осврнула на Предлог закона о извозу и увозу робе двоструке намене, у коме је недостајао део о извештавању, па је она из тог разлога поднела амандман у том правцу, а министар Љајић је рекао да је њен амандман у складу са решењима која ће бити унета у нови предлог закона, који ће се односити на то. Поставила је питање о ком се закону ради.

Друга тачка дневног реда – **Разно**

Председник Одбора подсетила је присутне да ће се 4. новембра одржати јавно слушање на тему: „Национални приоритети за међународну финансијску помоћ за период 2014-2017. године, са пројекцијом до 2020. године“, у Малој сали Дома НС, са почетком у 11,00 часова. Искористила је прилику да замоли да се Одбору достави информација ко ће од представника Министарства учествовати на овом јавном слушању, с обзиром да Одбор није добио ту информацију, ни после три захтева да се то учини, путем мејла. Поставила је и питање зашто министар енегретике, развоја и заштите животне средине није Одбору доставила информацију о раду Министарства, на основу члана 229. Пословника Народне скупштине, која се односи на период мај-јул 2013. године, иако је већ истекао и наредни тромесечни преиод, за који је потребно доставити информацију о раду Министарства. Замолила је да се тражене информације што пре доставе Одбору у писаном облику, као и да се предложи термин за одржавање седнице Одбора на којој би министар информасала Одбор о раду Министарства.

Дејан Новаковић је обавестио Одбор да ће се јавне расправе о нацртима закона о управљању отпадом и о заштити животне средине одржати 4. новембра у Привредној комори Србије, а 5. новембра ће се одржати јавна расправа о нацрту закона о заштити природе.

Седница је завршена у 14,30 часова.

 СЕКРЕТАР ПРЕДСЕДНИК

 Милица Башић Милица Војић Марковић